DTCENT ดีด 5% เก็งรายได้ปี 66 ทะลุพันล้าน ดันกำไรโต 81% โบรกเคาะเป้า 3.24 บ.
DTCENT เด้ง 5% จับตากำไรปี 66 โตต่อ 81% ทะลุ 157 ลบ. อานิสงส์ยอดขายและให้บริการ GPS Tracking และ MDVR เด่น โบรกเคาะเป้า 3.24 บ.
DTCENT เด้ง 5% จับตากำไรปี 66 โตต่อ 81% ทะลุ 157 ลบ. อานิสงส์ยอดขายและให้บริการ GPS Tracking และ MDVR เด่น โบรกเคาะเป้า 3.24 บ.
3 ก.พ. 2566

ผู้สื่อข่าวรายงานว่า วันนี้ (3 ก.พ.65) ราคาหุ้น บริษัท ดี.ที.ซี. เอ็นเตอร์ไพรส์ จำกัด (มหาชน) หรือ DTCENT ณ เวลา 16:05 น. อยู่ที่ระดับ 2.26 บาท บวก 0.10 บาท หรือ 4.63% สูงสุดที่ระดับ 2.26 บาท ต่ำสุดที่ระดับ 2.16 บาท ด้วยมูลค่าการซื้อขาย 22.94 ล้านบาท

บล.เอเอสแอล ระบุในบทวิเคราะห์ว่า คาดกำไรสุทธิไตรมาส 4/65 จะอยู่ที่ 34 ล้านบาท เติบโต 132.70% จากไตรมาสก่อน และเติบโต 62% จากงวดเดียวกันของปีก่อน โดยรายได้จากการขายและให้บริการ GPS Tracking และ MDVR ยังเติบโตต่อเนื่อง คาดทั้งปี 65 รายงานกำไรสุทธิ 86.8 ล้านบาท ขยายตัว 12.4% จากงวดเดียวกันของปีก่อน
ส่วนแนวโน้มปี 66-67 รายได้จะอยู่ที่ 1,013.02 ล้านบาท เติบโต 42.9% จากงวดเดียวกันของปีก่อน และ 1,144.7 ล้านบาท เพิ่มขึ้น 13% จากงวดเดียวกันของปีก่อน โดยรายได้ขายเติบโตโดดเด่นจากโครงการและงาน IoT ทั้งจากหน่วยงานภาครัฐและเอกชน ทั้งนี้คาดกำไรปี 66-67 จะอยู่ที่ 157.2 ล้านบาท เติบโต 81% จากงวดเดียวกันของปีก่อน และ 201.6 ล้านบาท เพิ่มขึ้น 28.3% จากงวดเดียวกันของปีก่อน ตามลำดับ แนะนำราคาเป้าหมายปี 66 อยู่ที่ 3.24 บาท